ระเบียบกรุงเทพมหานครระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรมพ.ศ.๒๕๔๓------------ โดยที่เป็นการสมควรวางระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม อาศัยอำนาจตามความในมาตรา๔๙ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ๑ ระเบียบนี้เรียกว่า"ระเบียบกรุงเทพมหานครว่าด้วยวิธีปฏิบัติเกี่ยวกับการขอใช้พื้นที่ท้องสนามหลวงเพื่อการจัดกิจกรรม พ.ศ.๒๕๔๓" ข้อ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ๓ บรรดาระเบียบ ข้อบังคับประกาศหรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ให้ใช้ระเบียบนี้แทน ข้อ๔การใช้ท้องสนามหลวงเพื่อกิจกรรมพระราชพิธี รัฐพิธี งานประเพณีสำคัญของชาติหรือกิจกรรมสำคัญของรัฐบาลตามที่หน่วยงานขอความร่วมมือมาไม่อยู่ภายใต้บังคับแห่งระเบียบนี้ ข้อ๕นอกเหนือจากการใช้ท้องสนามหลวงเพื่อการพักผ่อนหย่อนใจและการออกกำลังกายตามปกติแล้วนั้นกรุงเทพมหานครอาจอนุญาตให้หน่วยราชการ หน่วยงานของรัฐรัฐวิสาหกิจ ราชการส่วนท้องถิ่น องค์กรอื่นของรัฐองค์กรเอกชนหรือภาคเอกชน ใช้พื้นที่บริเวณท้องสนามหลวงจัดกิจกรรมอื่นใดที่มีเจตนารมณ์เพื่อการบริการสาธารณะและเป็นประโยชน์ต่อสาธารณชนอย่างแท้จริง โดยมีวัตถุประสงค์อย่างใดอย่างหนึ่งดังนี้ (๑)เพื่อส่งเสริมความรู้ ความเข้าใจ ความรับผิดชอบและจิตสำนึกในเรื่องของการปกครองระบอบประชาธิปไตยอันมีพระมหากษัตริย์ทรงเป็นประมุข (๒)เพื่อการให้ข้อมูลข่าวสาร การแลกเปลี่ยนความคิดเห็นเพื่อความเข้าใจอันดีและถูกต้องโดยคำนึงถึงสิทธิและความเสมอภาคในการรับรู้ข้อมูลข่าวสารของประชาชน (๓)เพื่อส่งเสริมการศึกษา จริยธรรม ศิลปวัฒนธรรม ให้ความรู้ ความบันเทิง (๔)เพื่อส่งเสริมให้เกิดความรู้ความเข้าใจในการพัฒนาเศรษฐกิจ สังคมคุณภาพชีวิต ทรัพยากรธรรมชาติ และสิ่งแวดล้อมของชาติ ข้อ๖ กิจกรรมที่จัดตามข้อ ๕ จะต้อง (๑)ไม่เป็นการแสดงที่อาจกระทบกระเทือนหรือดูหมิ่นต่อสถาบันพระมหากษัตริย์รวมถึงประมุขแห่งรัฐของประเทศอื่น ๆ ด้วย (๒)ไม่ขัดต่อความสงบเรียบร้อยของประชาชน ต่อศีลธรรม วัฒนธรรมและขนบธรรมเนียมประเพณีอันดีงามของชาติไม่แสดงออกทางยั่วยุกามารมณ์ หรือลามกอนาจาร (๓)ไม่มีผลประโยชน์เพื่อการค้าแอบแฝง ไม่มีการโฆษณาสินค้าหรือบริการทุกประเภท เว้นแต่แสดงเครื่องหมายการค้าหรือเครื่องหมายอื่นๆ ของผู้ประกอบธุรกิจหรือข้อความที่แสดงสถานที่หรือวิธีติดต่อกับผู้ประกอบธุรกิจในฐานะผู้สนับสนุนกิจกรรมตามเงื่อนไขพื้นที่และจำนวนที่ได้รับอนุญาต ข้อ๗การอนุญาตให้ใช้พื้นที่ท้องสนามหลวงเพื่อการจัดกิจกรรมตามข้อ ๕ จะอนุญาตได้คราวละไม่เกิน ๓ วันรวมเวลาการจัดเตรียมก่อนและการจัดเก็บหลังวันงานด้วยแล้ว ข้อ๘ หน่วยราชการ หน่วยงานของรัฐรัฐวิสาหกิจ ราชการส่วนท้องถิ่น องค์กรอื่นของรัฐ องค์กรเอกชน หรือภาคเอกชนที่ประสงค์จะขออนุญาตเข้าใช้พื้นที่ท้องสนามหลวงเพื่อการทำกิจกรรม ตามข้อ ๕ให้ยื่นคำขอเป็นหนังสือที่สำนักสวัสดิการสังคม ล่วงหน้าก่อนวันจัดงานไม่น้อยกว่า ๓๐ วัน เมื่อกรุงเทพมหานครได้อนุญาตให้ผู้ขอใช้พื้นที่ท้องสนามหลวงตามข้อ๕ และหากภายหลังมีกรณีจำเป็นต้องใช้พื้นที่ท้องสนามหลวงเพื่อจัดกิจกรรมตามข้อ๔ กรุงเทพมหานครสามารถระงับการอนุญาตใช้พื้นที่ที่ได้อนุญาตไปแล้วได้ทันทีโดยผู้ถูกระงับการอนุญาตจะเรียกร้องค่าเสียหายใด ๆ กับกรุงเทพมหานครมิได้ ให้ผู้อำนวยการสำนักสวัสดิการสังคมเป็นผู้มีอำนาจพิจารณาอนุญาตใช้พื้นที่ท้องสนามหลวงตามเงื่อนไขและหลักเกณฑ์ที่กำหนดไว้ในระเบียบนี้ ข้อ๙ผู้ได้รับอนุญาตจะต้องปฏิบัติตามหลักเกณฑ์ในระเบียบนี้ หากฝ่าฝืนหลักเกณฑ์ที่กำหนดไว้ในข้อ ๖ หรือจัดกิจกรรมไม่เป็นไปตามข้อ๕ กรุงเทพมหานครสามารถระงับการอนุญาตใช้พื้นที่ได้ทันที ผู้ได้รับอนุญาตต้องยินยอมชดใช้ค่าเสียหายแก่ทรัพย์สินของกรุงเทพมหานครที่เกิดจากการจัดกิจกรรมทุกกรณี ข้อ๑๐เมื่อสิ้นสุดเวลาที่ได้รับอนุญาตตามข้อ ๘ ให้สำนักสวัสดิการสังคมดำเนินการตรวจสอบความเสียหายที่เกิดขึ้นจากการดำเนินกิจกรรมตามที่ได้รับอนุญาตหากพบความเสียหายให้ดำเนินการตามข้อบัญญัติกรุงเทพมหานครว่าด้วยการชดใช้ค่าเสียหายอันเกิดจากการละเมิด ข้อ๑๑เงินที่ได้มาจากการชดใช้ความเสียหายตามข้อ ๑๐ ให้สำนักสวัสดิการสังคมนำไปบูรณะทรัพย์สินที่เสียหายโดยไม่ต้องนำส่งเป็นรายรับของกรุงเทพมหานครตามข้อบัญญัติิกรุงเทพมหานครว่าด้วยวิธีการงบประมาณ ข้อ๑๒ในกรณีที่มีเหตุพิเศษสมควรปฏิบัติเป็นอย่างอื่น หรือที่มิได้กำหนดไว้ในระเบียบนี้ให้เสนอผู้ว่าราชการกรุงเทพมหานครพิจารณาสั่งการเป็นกรณีๆ ไป ประกาศณ วันที่ ๒๕ พฤษภาคม พ.ศ. ๒๕๔๓ ถิรชัย วุฒิธรรม รองผู้ว่าราชการกรุงเทพมหานคร ปฏิบัติราชการแทนผู้ว่าราชการกรุงเทพมหานคร[รก.๒๕๔๓/พ๖๘ง/๓/๖ กรกฎาคม ๒๕๔๓]